Manuel Fernández de Castro y Menéndez Hevia - Uiquipedia

# Manuel Fernández de Castro y Menéndez Hevia

### De Uiquipedia

Manuel Fernández de Castro y Menéndez Hevia (Uviéu, 10 de xineru de 1834 - Mondoñedo (Lugo), 27 de xunu de 1905), foi un relixosu y escritor n’asturianu, autor, ente otres xeres, de la torna al asturianu del Evanxeliu de Matéu, espublizáu en Londres en 1861, edición entamada por Luis Lluciano Bonaparte. Yera conocíu popularmente col nomatu del Obispu D. Manolín.

Fernández de Castro y Menéndez Hevia recibió le sagraes órdenes en 1869 y foi caderalgu de Llatín nel Seminariu Conciliar d'Uviéu. Doctoróse en Teoloxía y foi rector penitenciariu de la Catedral uvieína y fundador del Catecismu d'Uviéu, al que llamó Santa Obra del Catecismu. Pa estos neños del Catecismu escribía D. Manolín poesíes en llingua asturiana. El 30 d'avientu de 1889 foi designáu obispu de Mondoñedo, y la so ordenación como tal tuvo llugar el 13 d'abril de 1890. Nesa villa entamó'l seminariu de la diócesis y el catecismu. Al tiempu, desenvolvió llabor de periodista nel diariu carlista La Unidad xunto a bien de los cabezaleros del Partíu Carlista d'Asturies, y de traducción, cola torna del llatín de dellos textos relixosos.

Amás, escribió sobre temes de Teoloxía Moral en delles revistes eclesiástiques españoles y asoleyó dos cartafueyos sobre catequesis. N'asturianu espublizó abondos poemes colos qu'algamó cierta popularidá. El so llabor algamó la mayor reconocencia cola torna al asturianu del Evanxeliu de San Matéu, torna que fizo dende la versión castellana de Torres Félix Amat.

Igualmente foi l'encargáu de tornar a la llingua asturiana la bula del Papa Pio IX, Ineffabilis Deus, de 1854, na que se define'l misteriu de la Inmaculada Conceición de María.

D'aquella primer edición del Evanxeliu editáronse 200 exemplares, de los que namás anguaño se conserven trés, ún na Biblioteca Nacional de Madrid. Los otros dos tan en manes privaes.

La torna de la bula ta nel Vaticanu, au s'unvió nun códice regalu del Estáu español y que contién la Ineffabilis Deus nes sos versiones n'asturianu, vascu, gallegu, catalán y valencianu.

## [editar] Ver tamién

- Coleutivu Manuel Fernández de Castro

Retrieved from "http://ast.wikipedia.org../../../m/a/n/Manuel_Fern%C3%A1ndez_de_Castro_y_Men%C3%A9ndez_Hevia_7b34.html"

Categoríes: Biblia | Escritores d'Asturies | Escritores n'asturianu | Carlismu asturianu

##### Views

- Artículu
- Discusión
- Revisión actual

##### Buscar

##### Otres llingües

- Español